《谒林庙》
宋代·吴秘

高天之有文，星辰艳穷碧。
厚地之有文，草木秀野色。
草木既无辞，星辰亦难测。
岂侔人之文，五经为艺极。
五经主者何，岂非至圣力。
三才久虚位，待我先师宅。
秘亦穷经者，自谓入阃閾。
天地无逃数，世人犹自惑。
代移文不移，宜在弟子职。
薰香达诚悃，滴酒沥胸臆。
瞿然见威容，长林耸坟侧。

作者简介：吴秘（生卒年月不详），字君谟，北宋福建建安人。宋景祐元年(1034)进士。历官侍御史知谏院，后出任豪州知府，提点京东刑狱。著成《春秋三传集解》流行世间。